Socialdemokraternes retsordfører Trine Bramsen har fået opmærksomhed hos vores nordiske naboer, efter hun har udtalt sig om den danske stresspolitik overfor udenlandske tiggere og hjemløse, som overnatter i de københavnske parker.

- Man ønsker ikke at gøre Danmark til et hotel, hvor rygtet spredes ud i Europa, at man bare kan komme til Danmark, og så kan man overnatte gratis. Og man kan også få gratis mad, siger Trine Bramsen til Sveriges Radio.

Trine Bramsen håber, at 'stressen', som er intensiveret henover sommeren, vil få hjemløse og tiggere til at rejse til andre lande - for eksempel Sverige, hvor de hjemløse må opholde sig i parkerne.

- Vi Socialdemokrater holder fast i, at der skal være et forbud mod tiggeri og mod at overnatte i vores parker. Når det rygte spredes, så har det en effekt på antallet, for så vælger man i stedet at tage til et andet land, eksempelvis Sverige, fordi der ved man, at der er bedre muligheder, siger Trine Bramsen videre til Sveriges Radio.

Politi: Det er et sæsonfænomen

Det er Københavns Politi, der står for 'stresse' de overnattende hjemløse i parker og tiggere på gaderne. Det sker ved at udvise personer fra tredje verdens lande eller give advarsler og bøder til EU-borgere. Betleri kan give fængselsstraf.

- Hvis den ageren, som de her udlændinge har i parkerne i forhold til nærmest at bo der, er utryghedsskabende for dem, der ellers skulle bruge parken, så er vi nødt til at skride ind som politi. og det gør vi kontinuerligt, siger politiinspektør Jan Bjørn fra Station City til DR Nyheder.

Den øgede stress-indsats i sommeren skyldes, at det er nu nu er problemet størst.

- Det er et sæsonfænomen. Der er ikke ret meget overnatning i byens parker i vintermånederne. Og derfor bruger vi kræfterne andre steder om sommeren, siger Jan Bjørn.

Han koncentrere sig om indsatsen herhjemme og tager sig ikke af, hvilke lande de udenlandske hjemløse rykker mod.

- Vi håndterer de ordensmæssige problemstillinger, der er i Københavns politikreds. Vi er ikke fokuseret på, hvor de udlændinge, som vi håndterer, begiver sig hen derefter, siger Jan Bjørn.

Fattigdomsproblem skal løses i EU

Trine Bramsen siger til DR Nyheder, at Socialdemokraterne går ind for at hjælpe danske hjemløse ud af hjemløsheden, men at Danmark ikke kan tilbyde samme omsorg til de udenlandske hjemløse.

Fattigdommen, som fører til hjemløshed, skal løses i EU og i det land, hvor de hjemløse kommer fra, mener retsordføren.

- Vi fører ikke politik i Danmark for, at svenskerne ikke skal blive forargede. Vi fører den politik, vi mener, der virker. Og vi synes, at det her er en EU-problemstilling. Vi skal ikke løse hele EU's hjemløseproblematik i Danmark, siger Trine Bramsen.

Trine Bramsen afviser, at den danske stresspolitik blot eksporterer de hjemløse fra Danmark til andre nordiske lande.

- Det er ikke værdigt at tigge, og derfor synes jeg ikke, at det handler om bare at flytte problemet. Men i Danmark kan vi kun stå på mål for den lovgivning, vi laver her i Danmark, siger hun.